**ՀԻՄՆԱՎՈՐՈՒՄ**

**«Հայաստանի Հանրապետության Արարատի մարզի Վեդի համայնքի ավագանու լիազորությունները վաղաժամկետ դադարեցնելու և ավագանու արտահերթ ընտրություններ նշանակելու մասին» Կառավարության որոշման ընդունման**

Ս.թ. դեկտեմբերի 5-ին ՀՀ Արարատի մարզի Վեդի միավորված համայնքում տեղի է ունեցել համամասնական ընտրակարգով ավագանու ընտրություն:

«Տեղական ինքնակառավարման մասին» օրենքի 102-րդ հոդվածի 3.2-րդ մասի համաձայն՝ միավորվող համայնքների տեղական ինքնակառավարման մարմինների լիազորությունները դադարում են Ընտրությունների արդյունքների պաշտոնական հրապարակումից հետո՝ 5-րդ օրը (դեկտեմբերի 17-ին): Թիվ 13 տարածքային ընտրական հանձնաժողովի դեկտեմբերի 12-ի №41-Ա որոշման համաձայն՝ Վեդի համայնքի ընտրվել է և մանդատները բաշխվել են 3 կուսակցությունների միջև.

1) «Իմ Հզոր Համայնք»՝ 12 մանդատ.

2) «Հանրապետություն»՝ 4 մանդատ.

3) «Քաղաքացիական պայմանագիր»՝ 11 մանդատ:

Ս.թ. դեկտեմբերի 16-ին թիվ 13 տարածքային ընտրական հանձնաժողովի №43-Ա որոշմամբ դադարեցվել են «Հանրապետություն» և «Քաղաքացիական պայմանագիր» կուսակցությունների ընտրական ցուցակներում ընդգրկված ավագանու անդամի թեկնածուների գրանցումները, ինչի արդյունքում Վեդի համայնքի ավագանին ոչ իրավազոր լինելու հանգամանքով պայմանավորված չի կարողացել անցկացնել երկու շաբաթվա ընթացքում 4 անգամ հրավիրված ավագանու նիստերը և ընտրել համայնքի ղեկավար:

«Տեղական ինքնակառավարման մասին» օրենքի 69-րդ հոդվածի 2-րդ մասի համաձայն՝ «Հայաստանի Հանրապետության կառավարությունը վաղաժամկետ դադարեցնում է ավագանու լիազորությունները, եթե «Հայաստանի Հանրապետության ընտրական օրենսգիրք» սահմանադրական օրենքի 142.2-րդ հոդվածով սահմանված կարգով նիստը գումարելուց հետո` երկշաբաթյա ժամկետում, համայնքի ղեկավարի թեկնածու չի առաջադրվում, կամ առաջադրված մեկ թեկնածուն չի հավաքում անհրաժեշտ թվով ձայներ: Նույն հոդվածի 3-րդ մասի համաձայն՝ «Ավագանու լիազորությունները վաղաժամկետ դադարեցնելու մասին որոշման հետ միաժամանակ Հայաստանի Հանրապետության կառավարությունը նշանակում է ավագանու արտահերթ ընտրություններ»:

Ելնելով վերոգրյալից՝ Կառավարության քննարկմանն է ներկայացվում «Հայաստանի Հանրապետության Արարատի մարզի Վեդի համայնքի ավագանու լիազորությունները վաղաժամկետ դադարեցնելու և ավագանու արտահերթ ընտրություններ նշանակելու մասին» Կառավարության որոշման նախագիծը:

«Հայաստանի Հանրապետության Արարատի մարզի Վեդի համայնքի ավագանու լիազորությունները վաղաժամկետ դադարեցնելու և ավագանու արտահերթ ընտրություններ նշանակելու մասին» Կառավարության որոշման ընդունման կապակցությամբ լրացուցիչ ֆինանսական միջոցների պահանջ չի առաջանում, իսկ Հայաստանի Հանրապետության պետական բյուջեի եկամուտներում և ծախսերում փոփոխություններ չեն սպասվում: